b'\n_START_ARTICLE_\nSami Salo\n_START_SECTION_\nUra\n_START_PARAGRAPH_\nSalon p\xc3\xa4\xc3\xa4sarjaura alkoi Turun Palloseuran riveiss\xc3\xa4 J\xc3\xa4\xc3\xa4kiekon SM-liigassa. H\xc3\xa4n pelasi my\xc3\xb6s kauden Jokereissa ennen l\xc3\xa4ht\xc3\xb6\xc3\xa4\xc3\xa4n Pohjois-Amerikkaan ja Ottawa Senatorsiin. _NEWLINE_Senators oli varannut Salon NHL:\xc3\xa4\xc3\xa4n vuonna 1996 yhdeks\xc3\xa4nnell\xc3\xa4 kierroksella. Ensimm\xc3\xa4isell\xc3\xa4 NHL -kaudellan 1998\xe2\x80\x931999 Salo teki 7 maalia ja 19 pistett\xc3\xa4 Ottawa Senatorsissa ja h\xc3\xa4net valittiin tulokkaiden t\xc3\xa4hdist\xc3\xb6kentt\xc3\xa4\xc3\xa4n. H\xc3\xa4n teki uransa ensimm\xc3\xa4isen maalin NHL.ss\xc3\xa4 21.1 1999 Boston Bruinsia vastaan ja ensimm\xc3\xa4isen hattutempun 30.3 1999 Pittsburgh Penguinsia vastaan. Seuraavilla 3. kaudella Salo k\xc3\xa4rsi loukkaantumisista ja pelasi kahdesti alle puolet kauden otteluista._NEWLINE_Kaudeksi 2002\xe2\x80\x9303 Salo siirtyi Vancouver Canucksin riveihin. Salo kuului heti Canucksin luottopakkeihin ja teki ensimm\xc3\xa4isell\xc3\xa4 kaudellaan seurassa 9 maalia ja 30 pistett\xc3\xa4. Seuraava kausi tuotti 7 maalia ja 26 pistett\xc3\xa4. _NEWLINE_Koska ty\xc3\xb6sulku peruutti seuraavan NHL-kauden, Salo siirtyi takaisin Eurooppaan  ja Ruotsin Elitserieniss\xc3\xa4 pelaavan Fr\xc3\xb6lunda HC:n paitaan, voittaen Ruotsin mestaruuden, jonka j\xc3\xa4lkeen h\xc3\xa4n palasi takaisin Vancouveriin. _NEWLINE_Kaudella 2005\xe2\x80\x9306 salo teki 11 maalia 33 pistett\xc3\xa4 vain 59. peliss\xc3\xa4, kun Salon kautta haittasivat loukkaantumiset. Seuraava kausi 2006\xe2\x80\x932007 on tilastollisesti Salon parhaita. Vaikka Salo j\xc3\xa4i loukkaantummisten vuoksi pois  15 pelist\xc3\xa4, teki Salo silti henkil\xc3\xb6kohtaisia enn\xc3\xa4tyksi\xc3\xa4 14. maalillaan, 23. sy\xc3\xb6t\xc3\xb6ll\xc3\xa4\xc3\xa4n ja 37. pisteell\xc3\xa4\xc3\xa4n. H\xc3\xa4n oli liigan puolustajien maalip\xc3\xb6rssin 10. ja teki puolustajista eniten voittomaaleja (6). Seuraavilla kahdella kaudella Salo pelasi 60 ja 63 ottelua tehden kummallakin kaudella 25 pistett\xc3\xa4. Loukkaantumiset rajasivat my\xc3\xb6s kautta 2009\xe2\x80\x9310 ja pudotuspeleiss\xc3\xa4 Duncan Keith l\xc3\xa4m\xc3\xa4si kiekon Salon haarojen v\xc3\xa4liin niin ett\xc3\xa4 kives repesi. Salo pystyi pelaamaan pudotuspeleiss\xc3\xa4 12 ottelua joissa h\xc3\xa4n teki 6 pistett\xc3\xa4._NEWLINE_Vuoden 2010 kes\xc3\xa4ll\xc3\xa4 Salon akillesj\xc3\xa4nne katkesi h\xc3\xa4nen pelatessaan salibandya muiden j\xc3\xa4\xc3\xa4kiekkoilijoiden kanssa kes\xc3\xa4harjoittelun merkeiss\xc3\xa4. Kuntoutuksen edistyess\xc3\xa4 Salo haki pelituntumaa Vancouverin AHL-liigan farmiseura Manitoba Moosesta kolmen ottelun ajan, ja h\xc3\xa4n palasi NHL-kaukaloon vasta vuoden 2011 helmikuussa. Kahdeksan kuukauden toipumisjakson j\xc3\xa4lkeen NHL:\xc3\xa4\xc3\xa4n paluun tehneen Salon kausi sai kuitenkin uuden takaiskun maaliskuussa, kun h\xc3\xa4n loukkasi vasemman k\xc3\xa4tens\xc3\xa4 peitt\xc3\xa4ess\xc3\xa4\xc3\xa4n Minnesota Wildin Kyle Brodziakin laukauksen. Loukkaantumisten vuoksi kausi j\xc3\xa4i runkosarjan osalta Salon NHL-uran lyhimm\xc3\xa4ksi, sill\xc3\xa4 h\xc3\xa4n pelasi ainoastaan 27 runkosarjaottelua merkkauttaen pelaamissaan otteluissa tehopisteet 3+4=7. Vancouverin osalta kausi sujui kuitenkin loistavasti seuran voittaessa NHL:n runkosarjan ja edeten pudotuspeleiss\xc3\xa4 konferenssifinaalien kautta Stanley Cupin loppuottelusarjaan. Pudotuspeleiss\xc3\xa4 Salo loukkaantui j\xc3\xa4lleen ja oli sivussa nelj\xc3\xa4n ottelun ajan. Loppuottelusarjassa Vancouver kohtasi suomalaismaalivahti Tuukka Raskin edustaman Boston Bruinsin, joka vei mestaruuden nimiins\xc3\xa4 Vancouverin h\xc3\xa4vitess\xc3\xa4 aina seitsem\xc3\xa4nteen loppuotteluun asti venyneen sarjan lopulta otteluvoitoin 4\xe2\x80\x933. _NEWLINE_NHL-kausi 2011\xe2\x80\x932012 oli Salon osalta aiempaan verrattaessa ehjempi kokonaisuus, ja h\xc3\xa4n pelasi runkosarjassa yhteens\xc3\xa4 69 ottelua. Kauden alkupuolella Salo joutui olemaan sivussa kolmen ottelun ajan nivusvammansa vuoksi, mutta palatessaan kaukaloon marraskuussa Salo osoitti olevansa edelleen erinomainen puolustaja. 13 ottelun j\xc3\xa4lkeen Salo oli tehnyt runkosarjassa tehopisteet 4+5=9 sijoittuen Canucksin sis\xc3\xa4isess\xc3\xa4 pistep\xc3\xb6rssiss\xc3\xa4 viidenneksi, ja teholukemallaan +6 h\xc3\xa4n oli joukkueensa paras pelaaja yhdess\xc3\xa4 Alexandre Burrowsin kanssa. Pisteiden valossa kausi osoittautui runkosarjan p\xc3\xa4\xc3\xa4tytty\xc3\xa4 j\xc3\xa4lleen tasaisen varmaksi suoritukseksi Salon osalta, sill\xc3\xa4 h\xc3\xa4n ylsi NHL:n runkosarjassa 25 tehopisteeseen tehty\xc3\xa4\xc3\xa4n yhdeks\xc3\xa4n maalia ja merkkautettuaan kuusitoista maaliin johtanutta sy\xc3\xb6tt\xc3\xb6\xc3\xa4._NEWLINE_Kauden p\xc3\xa4\xc3\xa4tytty\xc3\xa4 Vancouverin ja Salon tiet erosivat l\xc3\xa4hes kymmenen vuoden mittaisen yhteisty\xc3\xb6n j\xc3\xa4lkeen. Salo siirtyi hieman yll\xc3\xa4tt\xc3\xa4en Tampa Bay Lightningiin solmittuaan seuran kanssa kaksivuotisen ja 7,5 miljoonan dollarin eli l\xc3\xa4hes kuuden miljoonan euron arvoisen sopimuksen vapaana agenttina. H\xc3\xa4n aloitti kautensa uudessa seurassaan loistavasti, 26. tammikuuta 2013 pelatussa Lightningin ja San Jose Sharksin v\xc3\xa4lisess\xc3\xa4 kohtaamisessa Salo pohjusti Steven Stamkosin ja Ryan Malonen viimeistelem\xc3\xa4t maalit, kun Lightning voitti Sharksin numeroin 6\xe2\x80\x934. Ottelussa h\xc3\xa4n saavutti tehotilastoonsa merkinn\xc3\xa4n +5, mink\xc3\xa4 johdosta h\xc3\xa4n sivusi Lightningin yhden ottelun seuraenn\xc3\xa4tyst\xc3\xa4 tehotilastossa ja nousi samalla koko NHL:n tehotilaston k\xc3\xa4rkeen saavutettuaan jo kauden kahdeksannen tehomerkint\xc3\xa4ns\xc3\xa4 kolmeen otteluun. Tampa Bay nousi NHL:n it\xc3\xa4isen konferenssin johtoon, ja sy\xc3\xb6tetty\xc3\xa4\xc3\xa4n j\xc3\xa4lleen kaksi osumaa Philadelphia Flyersia vastaan pelatussa ottelussa Salo vahvisti asemaansa NHL:n tehotilaston k\xc3\xa4rkinimen\xc3\xa4 ja h\xc3\xa4net valittiin San Josea vastaan pelatun ottelun tapaisesti ottelun kakkost\xc3\xa4hdeksi.\n_START_SECTION_\nMaajoukkueura\n_START_PARAGRAPH_\nSalo esiintyi ensimm\xc3\xa4isen kerran Suomen j\xc3\xa4\xc3\xa4kiekkomaajoukkueen kokoonpanossa vuoden 2001 maailmanmestaruuskilpailuissa. MM-turnaus oli Salolle pisteiden valossa hyvin menestyksek\xc3\xa4s, sill\xc3\xa4 viimeistelty\xc3\xa4\xc3\xa4n yhdeks\xc3\xa4\xc3\xa4n otteluun tehopisteet 3+6=9 h\xc3\xa4n sijoittui turnauksen pistep\xc3\xb6rssiss\xc3\xa4 viidennelle sijalle ja oli koko MM-turnauksen toiseksi eniten tehopisteit\xc3\xa4 tehnyt puolustaja Petteri Nummelinin j\xc3\xa4lkeen. Suomi selvitti tiens\xc3\xa4 aina T\xc5\xa1ekki\xc3\xa4 vastaan pelattuun loppuotteluun, jossa ratkaiseva osuma p\xc3\xa4\xc3\xa4tti ottelun T\xc5\xa1ekin hyv\xc3\xa4ksi yli 70 peliminuutin j\xc3\xa4lkeen ja Suomi j\xc3\xa4i hopealle. Lehdist\xc3\xb6 valitsi Salon turnauksen kakkost\xc3\xa4hdist\xc3\xb6\xc3\xb6n. _NEWLINE_Salo palasi maajoukkueeseen jo seuraavana vuonna Salt Lake Cityn talviolympialaisiin, mutta Suomi j\xc3\xa4i ulos mitalipeleist\xc3\xa4, kuten my\xc3\xb6s vuoden 2004 maailmanmestaruuskilpailuissa jossa Salo edusti j\xc3\xa4lleen Suomea. Vuonna 2004 h\xc3\xa4net kutsuttiin my\xc3\xb6s maailmancupin turnaukseen, jossa Suomen sijoitus oli toinen. _NEWLINE_Sittemmin Salo on esiintynyt Suomen maajoukkueessa kolmesti, vuosien 2006, 2010 ja 2014 talviolympialaisissa. Vuonna 2006 Suomi sijoittui hopealle ja vuosina 2010 ja 2014 pronssille._NEWLINE_Vuoden 2014 olympialaisten pronssiottelussa 22.02.2014 Salosta tuli viimeinen ilman visiiri\xc3\xa4 pelannut j\xc3\xa4\xc3\xa4kiekkoilija olympiahistoriassa. Visiirit ovat IIHF:n s\xc3\xa4\xc3\xa4nn\xc3\xb6iss\xc3\xa4 pakollisia 31.12.1974 j\xc3\xa4lkeen syntyneille.\n_START_SECTION_\nLiiketoimet\n_START_PARAGRAPH_\nSalo hankki osakkuuden Turun suurimmasta kuntokeskuksesta M&M Kuntotalosta vuonna 2000. Osakkaina M&M Kuntotalossa ovat my\xc3\xb6s j\xc3\xa4\xc3\xa4kiekkoilijat Jani Hurme ja Tomi Kallio.'